**הנחיות –תקנות הגנת הצרכן (מדבקת אחריות), התשע"ב– 2012**

ביום 11/8/11 פורסם תיקון מס' 31 לחוק הגנת הצרכן ולפיו עוסק המוכר טובין לצרכן ומוסר לו תעודת אחריות, ידביק או ימסור לו מדבקה לשם הדבקתה על הטובין, שבה יצוין תום תקופת האחריות.

תקנות הגנת הצרכן (אחריות ושירות לאחר מכירה), תשס"ו - 2006 (להלן – תקנות אחריות ושירות) מחייבות את היצרן לצרף לטובין שהם –**מוצרי חשמל, אלקטרוניקה וגז חדשים, לרבות מנגנונים מכניים וחשמליים ברהיטים ובלבד שמחיר הטובין לצרכן גבוה מ – 150 ₪,**תעודת אחריות**.**

התיקון לחוק מחייב את העוסק המוסר לצרכן את תעודת האחריות, למסור לו גם מדבקת אחריות עליה יצוין כאמור תום תקופת האחריות.

הכלל הוא,שצרכן המציג לעוסק טובין שמודבקת עליהם מדבקת אחריות תקפה ומקורית, העוסק לא יוכל לדרוש ממנו, כתנאי למתן שירות של תיקון הטובין בתקופת האחריות, את תעודת האחריות שניתנה לו במעמד קנית המוצר.

החוק מקנה פטור ממתן מדבקה כאמור, במקרה הבא –

1. הטובין הנמכרים מזוהים במספר סידורי או במספר זיהוי יחודי;וכן -
2. העוסק אינו דורש מהצרכן להציג תעודת אחריות כתנאי למתן שירות בהתאם לחיוביו לפי תעודת אחריות, אלא מזהה את הטובין ואת מועד רכישתם לפי מספר סידורי או מספר הזיהוי הייחודי; וכן -
3. העוסק מאפשר לצרכן לבדוק את תום תקופת האחריות בכל עת באתר אינטרנט, בטלפון בשיחת חינם ובאמצעות מסרון, באמצעות המספר הסידורי או מספר הזיהוי הייחודי.

**תיקון מספר 31 הסמיך את השר לקבוע הוראות לגבי מדבקת האחריות וכן לקבוע על אילו טובין תחול החובה ובתקנות נקבע להלן –**

**על אילו מוצרים תחול חובת מתן מדבקת אחריות** - חובת מתן מדבקת אחריות תחול לגבי המוצרים עליהם קיימת חובת למתן תעודת אחריות כאמור לעיל.

יודגש כי חובת מתן תעודת אחריות לא תחול על מוצרים ששטח הפנים הפנוי שלהם שווה או קטן לגודל המדבקה הכוללת את הכיתוב המחויב לפי תקנות אילו (כפי שמפורט בהמשך).

**סוג המדבקה**– המדבקה צריכה להיות מדבקה מקורית שהנפיק יצרן המוצר. המדבקה צריכה להיות כזו שבשימוש סביר במוצר שעליו היא מודבקת, בתקופת האחריות, היא לא תינתק והכיתוב עליה לא יימחק.

**האותיות וגודלן**– הכיתוב על גבי המדבקה יהיה באותיות וספרות ברורות, עמידות וקריאות, צבע האותיות והספרות יהיה נוגד את צבע הרקע שעליו הן כתובות וגודל האותיות והספרות לא יקטן מגודל גופן של 10 פיקסלים או שני מילימטרים.

**תוכן המדבקה**–על גבי מדבקת האחריות חובה לכתוב כלהלן –

1. תום תקופת האחריות **המלאה**. תקופת האחריות המלאה היא תקופת האחריות המחויבת על פי תקנות אחריות ושירות וכן תקופת אחריות נוספת ובלבד שאינה מסויגת.

דוגמה – על פי תקנות אחריות ושירות חובה לתת אחריות בלתי מסויגת לתקופה של שנה. בנוסף, יכול העוסק לתת תקופת אחריות נוספת מסויגת או לא מסויגת על פי בחירתו. תקופת אחריות מלאה היא כאשר לתקופת האחריות כאמור בתקנות נוספה תקופת אחריות בלתי מסויגת בלבד.

הבהרה – תקופת אחריות נוספת מסויגת/מוגבלת היא כאשר ניתנת אמנם תקופת אחריות נוספת מעבר לתקופה המחויבת על פי תקנות אחריות ושירות, אולם ישנם חלפים שעבורם הצרכן צריך לשלם סכום כספי או למשל כאשר ביקור הטכנאי כרוך בתשלום ועוד. תקופת אחריות לא מסויגת/מוגבלת היא כאשר בתקופה זו כל תיקון וכל ביקור טכנאי וכיוצ"ב ניתן חינם.

1. תום תקופת אחריות נוספת שהיא מוגבלת. במדבקת אחריות יש לכתוב בנפרד מתקופת האחריות המלאה (שכאמור אינה מסויגת) גם את תקופת האחריות המוגבלת (המסויגת).
2. כמפורט בתעודת האחריות.

לסיכום, תוכן המדבקה וגודל האותיות צריך להיות כך –

תום תקופת אחריות מלאה – 1/8/13

תום תקופת אחריות נוספת מוגבלת – 1/8/14

כמפורט בתעודת האחריות

יוער כי אין מניעה להוסיף למדבקה פרטים נוספים לפי בחירת היצרן ובלבד שגודל הכיתוב של פרטים אלה לא יעלה על גודל האותיות של הפרטים שחובה לכתוב על המדבקה כאמור להלן.

תחילת התקנות – ההוראות לגבי המדבקה יחולו על הטובין–

1. שמחירם הכולל עולה על 10,000 ₪ - מיום 1/6/12
2. שמחירם הכולל עד 10,000 ₪ - מיום 16/8/12.

יודגש כי אי הדבקה או מסירת מדבקת אחריות היא עבירה פלילית על חוק הגנת הצרכן. פרט לכך, צרכן שמבקש לקבל מדבקת אחריות והעוסק או היצרן, לפי העניין, לא מוסר לו מדבקה, זו עילה לתביעת פיצויים לדוגמה כאמור בסעיף 31א לחוק הגנת הצרכן.